Kyk wie is in ‘Spoorloos 4’ te sienBobby van Jaarsveld speel die rol van Stefan Claassen in ‘Spoorloos: Die eiland’. (Foto: Anthony Horak) kykNET-kykers kan solank regmaak vir die vierde seisoen van die gewilde dramareeks Spoorloos, wat op 19 Julie begin. Dié seisoen met agt episodes heet Spoorloos: Die eiland en dit beloof om kykers vasgenael te hou met drama, intrige en raaisels. In die jongste seisoen word ŉ avontuurlustige argitek Stefan Claassen se lewe in chaos gedompel. ŉ Terloopse ontmoeting met sy lankverlore liefde wakker nie net opnuut sy gevoelens vir haar aan nie, maar hy beland ook in ŉ web van bedrog wanneer sy vermis raak. Bo en behalwe ŉ splinternuwe verhaal en karakters, is niemand anders nie as Bobby van Jaarsveld in die rol van Stefan te sien. Hoewel dit Van Jaarsveld se eerste rol in ŉ TV-drama is, is hy beslis nie ŉ nuwe gesig op die kassie nie. Hy is onder meer bekend vir flieks soos As jy sing en Liefling, hy het ook in die kykNET-komedie Mense mense gespeel en het al as beoordelaar in The Voice opgetree. “Ek is so ongelooflik opgewonde hieroor en dit is vir my ŉ groot voorreg om deel van die produksie te kon wees,” sê Van Jaarsveld. “Dit is die eerste keer dat ek so ŉ ernstige rol vertolk. Spoorloos se kwaliteit is next level.” Die akteur en regisseur Christo Davids is terug in die regisseurstoel saam met Francois Coetzee. “Ons glo kykers gaan die nuwe Spoorloos-seisoen net so baie soos die voriges geniet. Daar is niks so lekker soos om ŉ land te laat wonder en aan die raai te hou nie,” meen Davids. Ilse van Hemert is weer die hoofskrywer en na-produksievervaardiger. Dié storie lê Van Hemert na aan die hart. “Ek het grootgeword op ŉ eiland​​ in St. Lucia.” Sy sê verder dat sy nie kan wag om te sien hoe die gehoor die raaisels probeer uitpluis nie. Ochre Pictures, die vervaardiger van Spoorloos, was ook verantwoordelik vir die M-Net-trefferreeks Lioness. Die res van die rolverdeling sal binnekort bekend gemaak word. Spoorloos: Die eiland begin op Dinsdag 19 Julie om 20:00 op kykNET, DStv-kanaal 144. Die reeks sal ook op DStv Catch Up beskikbaar wees. Dié seisoen bestaan uit agt episodes.